Torsdag og fredag var en gruppe unge samlet i Rønne for at finde idéer til byens udvikling.

Det var gruppen Kulturalarm, der tog initiativ til, at Rønnes byrum nu skal byde på mere for unge. Bornholms Tidende kiggede forbi gården ved Raschs Pakhuz, hvor ottemandsgruppen har haft kreative værksteder, meningsudvekslinger og gadefest, for at høre om, hvad de unge efterspørger:

Bastian Skovgaard, 20 år engageret i Kulturalarm

– Vi søger et fællesskab – et sted at være – hvor man kan være kreativ og have fælles aktiviteter. Det mangler vi. Om sommeren er det ikke et problem at være i Rønne. Problemet er mere om vinteren, hvor folk trækker ud til mere lukkede steder – for eksempel bag BAT. Der kan være meget uhumsk på de steder. Vi gemmer den mangfoldighed, der er, væk.

Du er nu engageret i udviklingen af Rønne by via Kulturalarm. Men have du hørt om den strategiske udviklingsplan, før de blev en del af kulturalarm?



– Nej, faktisk ikke. Overhovedet ikke. I begyndelsen snakkede vi om dit og dat, vi gerne ville have lavet om i Rønne. Men så opdagede vi, at der er den her udviklingsplan i gang. Så vi besluttede at finde ud af, hvordan vi kunne få vores perspektiv ind i den.

– Nu har vi det her arrangement, hvor vi viser, at det er nemt – og billigt – at lave noget. Vi bygger sofaer ud af paller, og vi laver også hurtigt borde.

Og så var kommunen jo forbi fredag. Hvordan gik det?



– Det gik rigtig godt, og de var meget engagerede i forhold til hvad vi godt kunne tænke os. De lovede, at når det ligger mere fast, hvad der skal ske, så vil de involvere mange flere mennesker i byudviklingen. Og så har vi lovet dem gode idéer og input.

Christoffer Post, 17 år – deltager i gadefesten



– Der kunne godt være nogle flere ungdomsklubber, så vi ikke sider rundt omkring og drikker på underlige steder. Det eneste sted, folk må komme ind, er jo på Palæen – og det er, når der er specialadgang. Vi kan finde på at sidde alle mulige steder. Hvis vi fik at vide, at der var et bestemt område, hvor vi kunne få lov at sætte os, hygge os og høre høj musik – være frie – så ville vi jo sidde der, i stedet for at politiet hele tiden giver os skideballer for at larme.

– Noget andet er, at der cirkulerer rigtig mange stoffer, og det ville være godt, hvis der blev skruet ned for dem.

Har du hørt, at der er et arbejde i gang som prøver at ændre Rønne – at lave en byfornyelse?



– Nej.

Kunne du finde på at engagere dig i sådan noget?



– Ikke rigtig. For jeg stikker af herfra så hurtigt som muligt.

Sif Brunemark, Kulturalarm

– Vi vil præge bylivet, så her sker noget andet end ”bare” foreningsaktiviteter. Der skal også være andre tilbud og andre måder at gøre tingene på. I København er der masser af steder, der ikke er foreningsdrevet – ungdomshuse og byhaver. Sjovt nok er det noget af det samme, unge søger her.

– I Rønne er der kun Musikhuzet – og så Krydset og Palæen. I de andre byer sker der noget, fordi der kommer en masse turister, som der skal være tilbud til. Men Rønne er fanget i en semi-urbanitet, hvor byen på den ene side skal være en ”rigtig” by, og på den anden side mangler den meget af det, der gør sådan en by.

– Vi har rigtig meget fokus på rygterne om, at Elværket (i Lille Madsegade, red.) skal være for unge. Men der er en frygt for, at det bliver ”kommune-unge” – altså, at man skal melde sig ind i foreninger, for at måtte være der. Det vil være godt, hvis der også kom til at være steder, hvor der var mulighed for bare at være. Og at der fremover bliver lyttet til andre end de unge, der er med i foreningslivet, siger Sif Brunemark, der nævner et uforpligtende fællesrum til at lave musik i, som et ønske fra en del unge.